text: Hjælp! Jeg kan ikke starte bilen 
  03 februar 2012 kl. 10.17
  Rrrrr-rrrrrrrr-rr. Mange bilister kunne ikke starte bilen her til morgen. Det har betydet travlhed hos Falck og Dansk Autohjælp.
  Med den stærke kulde oplever mange bilister, at der ikke sker ret meget, når de drejer bilnøglen i tændingen. Måske andet end en rrrrr-rrr-lyd.
  Både Falck og Dansk Autohjælp har derfor haft travlt med at hjælpe bilsiterne i gang. Kun få bilister er kørt i grøften og må trækkes fri.
  
  Starthjælp
  Hos Dansk Autohjælp siger vagtcentralchef Ellen Trolle:
  - Travlt? Ja, det kan man roligt sige. Vi har lige rundt assistance nummer 1030 på landsplan.
  I det sydlige Jylland er der tale om 260 assistancer, hvoraf 95 af dem er starthjælp.
  
  Vejret giver problemerne 
  Men der er også tale om hjælp til biler med bundfrosne kølere og døre, der ikke kan åbnes. Hun regner med at 70 procent af alle assistancer skyldes det kolde vejr.
  Falck har her til morgen ydet assistance til cirka 100 bilister. Tallet er fra vagtcentralen i Kolding, der dækker det sydlige Jylland og Fyn.
  